《送马编修还明州》
元代·张昱

当年文采动京城，尽说江南马长卿。青史可怜成绝笔，白头相见重关情。

内湖柳色春仍好，小院斜阳晚更明。门外画船堪载酒，玉杯尽向故人倾。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。